VSC Sklep II Ip 78/2022
Datum: 2022-04-22T02:00:00.000+02:00
ecli: ECLI:SI:VSCE:2022:II.IP.78.2022
sodisce: Višje sodišče v Celju
oddelek: Gospodarski oddelek
institut: ugovor zoper plačilni nalog za plačilo sodne takse - neplačilo sodne takse - umik ugovora zoper sklep o izvršbi
jedro: Terjano plačilo sodne takse po izpodbijanem plačilnem nalogu se nanaša na dolžnikovo pritožbo zoper sklep o umiku ugovora dolžnika zoper sklep o izvršbi (prvi odstavek obrazložitve sklepa), kar pritožbeno ni sporno. Nanaša se torej na pritožbo zoper sklep o ustavitvi postopka zaradi domneve umika pravnega sredstva iz razloga neplačane takse, za kar šesti odstavek 10. člena ZST-1 določa, da se taksa ne plača.
zveza: ZST-1 člen 10, 10/6

## Jedro

Terjano plačilo sodne takse po izpodbijanem plačilnem nalogu se nanaša na dolžnikovo pritožbo zoper sklep o umiku ugovora dolžnika zoper sklep o izvršbi (prvi odstavek obrazložitve sklepa), kar pritožbeno ni sporno. Nanaša se torej na pritožbo zoper sklep o ustavitvi postopka zaradi domneve umika pravnega sredstva iz razloga neplačane takse, za kar šesti odstavek 10. člena ZST-1 določa, da se taksa ne plača.

## Izrek

Pritožbi se ugodi in se razveljavi izpodbijani sklep sodišča prve stopnje.

## Obrazložitev

1. Sodišče prve stopnje je z v uvodu navedenim sklepom zavrnilo ugovor dolžnika zoper plačilni nalog z dne 27. 12. 2021 (1. točka izreka). Dolžniku je naložilo, da je dolžan plačati sodno takso v roku 8 dni po pravnomočnosti sklepa (2. točka izreka). Ugotovilo je, da je s sklepom z dne 11. 11. 2021 štelo, da je ugovor dolžnika zoper sklep izvršbi umaknjen. Zoper sklep je dolžnik vložil pravočasno pritožbo z dne 6. 12. 2021, ki jo je naslovil "Ugovor dolžnika". Dolžnik ni plačal sodne takse za pritožbo in sodišče ga je s plačilnim nalogom z dne 27. 11. 2021 pozvalo k plačilu sodne takse za postopek o pritožbi zoper sklep o ugovoru 125,00 EUR. Zoper plačilni nalog je dolžnik vložil pravočasen ugovor. Dolžnik je enake vsebinske razloge za ugovor zoper plačilni nalog predhodno že neuspešno uveljavljal v okviru predloga za taksno oprostitev (sklep VSC II Ip 69/2021). Dolžnik ni humanitarna organizacija v smislu Zakona o sodnih taksah (v nadaljevanju: ZST-1) in Zakona o humanitarnih organizacijah ter ni oproščen plačila sodne takse. Odmerjena je bila v pravilni višini za pritožbo zoper sklep o ugovoru 125,00 EUR.

2. Zoper ta sklep sodišča prve stopnje vlaga pritožbo dolžnik iz razlogov zmotne oziroma nepopolne ugotovitve dejanskega stanja in zmotne uporabe materialnega prava po 2. ter 3. točki prvega odstavka 338. člena Zakona o pravdnem postopku (v nadaljevanju: ZPP) v zvezi s 366. členom ZPP v zvezi s 15. členom Zakona o izvršbi in zavarovanju (v nadaljevanju: ZIZ). V pritožbi navaja, da ZST-1 v 10. členu določa, da so plačila sodnih taks med drugim oproščene humanitarne organizacije, zato kot humanitarna organizacija upravičeno pričakuje, da bo v skladu z določili zakona oproščen plačila sodnih taks.

3. Pritožba je utemeljena.

4. Pritožba je utemeljena iz drugih materialnopravnih razlogov, kot jih navaja dolžnik v pritožbi. Terjano plačilo sodne takse po izpodbijanem plačilnem nalogu se nanaša na dolžnikovo pritožbo zoper sklep o umiku ugovora dolžnika zoper sklep o izvršbi (prvi odstavek obrazložitve sklepa), kar pritožbeno ni sporno. Nanaša se torej na pritožbo zoper sklep o ustavitvi postopka zaradi domneve umika pravnega sredstva iz razloga neplačane takse, za kar šesti odstavek 10. člena ZST-1 določa, da se taksa ne plača. Sodišče prve stopnje je zmotno uporabilo materialno pravo. Sodišče druge stopnje je ugodilo pritožbi in razveljavilo izpodbijani sklep sodišča prve stopnje (prvi odstavek 355. člena v zvezi s 3. točko 365. člena ZPP in 15. členom ZIZ).

5. V nadaljevanju naj sodišče prve stopnje opravi postopek s pritožbo dolžnika zoper sklep z dne 11. 11. 2021, da se šteje ugovor zoper sklep o izvršbi za umaknjen.